**ELŐTERJESZTÉS**

**Körmend város Önkormányzata Képviselő-testülete 2017. május 24-i ülésére**

**Tárgy**: házasságkötések rendjéről szóló önkormányzati rendelet módosítása

Tisztelt Képviselő-testület!

A Vas Megyei Kormányhivatal célellenőrzést végzett valamennyi településen a házasságkötések rendjének szabályozása terén.

A Kormányhivatal az alábbi észrevételeket tette:

* Az „egyéb családi események társadalmi megünneplése” önkormányzati rendeletben történő szabályozására a képviselő-testület az anyakönyvi eljárásról szóló 2010. évi I. törvény (Aetv.) 96. §-a alapján nem rendelkezik felhatalmazással. Szükséges intézkedés a vonatkozó szövegrészek hatályon kívül helyezése.
* A 2. mellékletben meghatározott, a házasságkötéshez kapcsolódó egyéb kiegészítő szolgáltatások díjának rendeletben történő szabályozására az önkormányzat az Aetv. 96. §-a alapján nem rendelkezik felhatalmazással. Szükséges intézkedés a vonatkozó rendelkezések hatályon kívül helyezése, valamint – a kiegészítő szolgáltatások és díjaik további szabályozásának szándéka esetén – képviselő-testületi határozat elfogadása.
* A5. § (3) bekezdésében a „hatályos jogszabályokban rögzített egyéb feltételeknek” való megfelelés a házasságkötés és bejegyzett élettársi kapcsolat létesítése engedélyezésének feltételeként történő meghatározása ellentétes a Jat. 2. § (1) bekezdésében meghatározott, egyértelműen értelmezhető szabályozási tartalom követelményével. Szükséges intézkedés a szövegrész hatályon kívül helyezése.

* A 6. § (1) bekezdése az Aetv. 27. § (1) bekezdésében, a 6. § (3) bekezdése az Aetv. 18. § (1) bekezdésében foglalt előírásokat, mint magasabb szintű jogszabályok a rendelkezéseit megismétli. Szükséges intézkedés a bekezdések hatályon kívül helyezése.
* Az 1. mellékletben a hivatali helyiségen kívüli, valamint a hivatali munkaidőn kívül történő házasságkötés esetén fizetendő díj – az anyakönyvvezető közhatalmi tevékenységére figyelemmel – az általános forgalmi adóról szóló 2007. évi CXXVII. törvény 7. §-a alapján az áfa fizetési kötelezettségre történő utalást nem tartalmazhatja. Szükséges intézkedés a szövegrész hatályon kívül helyezése.

Kérem ezért a Testületet, hogy a rendeletet módosítani szíveskedjék.

Kérem továbbá, hogy a rendelet 2. sz. melléklete szerinti díjtételeket határozatba szíveskedjenek foglalni. Nem új díjtételekről vagy díjemelésről van szó, hanem a hatályon kívül helyezendő melléklet szerinti díjtételek határozatba foglalásáról.

**HATÁROZATI JAVASLAT**

1. Körmend város Önkormányzata Képviselő-testülete az alábbiak szerint állapítja meg a házasságkötések és egyéb családi eseményekhez kapcsolódó kiegészítő szolgáltatások díjait:

|  |  |
| --- | --- |
| pezsgős felszolgálás | 1.875,- Ft |
| lebonyolítási díj | 4.065,- Ft |
| emléklap | 730,- Ft |
| emléklapborító | 1.355,- Ft |
| asztali dísz (élő virágból oázisban; az esküvő után elvihető) | 5.730,- Ft |
| gyertyák (3 db) | 625,- Ft |
| orgonazene | 5.730,- Ft |
| szavalat (lány) | 4.065,- Ft |
| gépzene hozott CD-ről  | 3.440,- Ft |
| szerkesztett műsor CD-ről | 4.585,- Ft |
| szerzői jogdíj | 700,- Ft |

A szolgáltatási díjak az általános forgalmi adót tartalmazzák.

A díjak a Körmendi Kulturális Központ, Múzeum és Könyvtár bevételét képezik.

1. Körmend város Önkormányzata Képviselő-testülete az alábbiak szerint állapítja meg a Vadászlakban és a Batthyany Kastélyban történő esketések kapcsán az ingatlanok egyszeri bérleti díját:
* Vadászlak bérleti díja: 50.000 + ÁFA Ft/alkalom
* Batthyany Kastély dísztermének bérleti díja: 70.000 Ft + ÁFA /alkalom

**Bebes István**

**polgármester**

***Körmend Város Önkormányzata Képviselő-testületének …/2017. (… …) önkormányzati rendelete a házasságkötések és egyéb családi események lebonyolításáról, szolgáltatási díjairól szóló 3/2011. (II. 09.) önkormányzati rendelet módosításáról***

*Körmend Város Önkormányzatának Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (1) bekezdésében meghatározott feladatkörében eljárva a következőket rendeli el:*

1. **§** Körmend Város Önkormányzatának Képviselő-testülete A házasságkötések és egyéb családi események lebonyolításáról, szolgáltatási díjairól szóló 3/2011. (II.09.) önkormányzati rendelete (továbbiakban Rendelet) 1.§-ában az „*és egyéb családi események társadalmi megünneplése”* szövegrész helyébe *a „létesítése”* szöveg lép.
2. **§** A Rendelet 2. § (1) bekezdésében az *„és egyéb családi események társadalmi megünneplésén*” szövegrész helyébe a *„létesítésén*” szöveg lép.
3. **§** Hatályát veszti a Rendelet 4. §-a, 6. § (1) és (3) bekezdése.
4. **§**Hatályát veszti a Rendelet 2. melléklete.
5. **§** Hatályát veszti a Rendelet 5. § (3) bekezdésében a „továbbá a hatályos jogszabályokban rögzített egyéb feltételek fennállnak” szövegrész.
6. **§** Hatályát veszti a Rendelet 8. §-ában az „és 2. számú” szövegrész.
7. **§** Hatályát veszti a Rendelet 10. § (1) bekezdésében az „*és egyéb családi eseményeket*” szövegrész.
8. **§** Hatályát veszti a Rendelet 1. mellékletében „*A szolgáltatási díjak az általános forgalmi adót tartalmazzák*” szövegrész*.*
9. **§** A rendelet a kihirdetését követő első napon lép hatályba.

Körmend, 2017. május 24.

 **Bebes István sk. Dr. Stepics Anita**

polgármester jegyző

Záradék:

Kihirdetve: 2017………………………. **Dr. Stepics Anita jegyző**